投魏博李相國三十二韻
作者：張祜
朝代：唐

paragraphs: 天意兆昇平，忠良自間生。
二年移四鎮，一夜破重城。
白刃來臨敵，青油引出京。
指途諳老馬，望海哂長鯨。
國用鞭頭筭，軍機帳下萌。
王師初戮力，賊將首推誠。
鼎鼐傳家世，藩隅易弟兄。
風雲將氣合，才命與時幷。
咳唾收齊土，瘡痍肓蔡甿。
指撝從上策，談笑賴高情。
發號方迴踵，歸農務散兵。
紫微纔近侍，彤矢又專征。
曲直須繩準，幽深藉鏡明。
曉江流汗漫，秋華聳崢嶸。
士勇思陳力，兒啼畏道名。
文王開卦兆，武帝下星精。
遠寄恩彌厚，深欺敵不勍。
儉風敦制度，和氣茂逢迎。
畫障朱軒設，蠻刀粉壁橫。
木魚連錀動，金獸齒環獰。
舞席宮鬃出，賓盤海饌盈。
繡蹄紅毬臥，花領紫絛縈。
鵷鷺初移府，熊羆夜烈營。
（「烈」，嚴疑當作「列」。
）濟河無反顧，當陣必前行。
野迥朱旗卜，霜乾翠幕輕。
角吹寒日色，槍揭暑雷聲。
甯越身猶賤，馮煖膽未呈。
貴門心強迹，賢路力何爭。
閟手從拋劒，愁腸却賴觥。
寧依劉表死，不接賈充榮。
阻轍羞偏轂，蟠泥渴一泓。
應憐望塵眼，歧路拜雙旌。